Arhitexturi

Dacă eşti pasionat de arhitectură sau vrei ca spaţiul din jurul tău să arate mai bine, urmăreşte pe TVR 2, în fiecare sâmbătă, la ora 8.00 o serie de documentare ce aprofundează această adevărată artă. Arhitexturi aduce filme documentare şi reportaje despre oraşe istorice cu un patrimoniu arhitectural deosebit, momente esenţiale din istoria arhitecturii, lucrări de arhitectură contemporană românească şi străină, portrete de arhitecţi din trecut sau de arhitecţi în viaţă, cu biografii importante, probleme legate de urbanism şi de restaurarea şi conservarea monumentelor istorice. De la superba arhitectură a Veneţiei şi marile epoci ale arhitecturii Parisului care au influenţat stilurile şi tendinţele în lumea întreagă, până la ceea ce este şi a fost european şi ceea ce a fost original în arhitectura de la noi, imaginile şi comentariile filmelor conduc telespectatorii prin diverse epoci istorice, în care s-au cristalizat stiluri, s-au construit oraşe şi clădiri reprezentative. 

Primul episod va fi despre Veneţia, un exemplu al supravieţuirii prin istorie, artă şi arhitectură. Realizatori Irina Irsai, Georges Boisnard
Producător tv. Irina Irsai.

Sfinţi şi Meserii

Din timpuri străvechi, omul s-a pus pe sine şi a pus şi lucrul mâinilor sale sub protecţia cuiva mai puternic, mai bun, mai blând. A unui sfânt ocrotitor. 

Emisiunea „Sfinţi şi meserii” va vorbi în fiecare sâmbătă de la ora 8.30 despre tot felul de îndeletniciri pe care le socotim moderne, invenţii ale veacului nostru, dar care au istorii şi poveşti, secrete de breaslă şi legende care le-au însoţit peste veacuri. 

Aşa veţi afla cum erau privite în epoci diferite diferite meserii, care a fost atitudinea bisericii faţă de anumite profesii şi cum fiecare categorie profesională, îşi caută un sfânt ocrotitor, sub a cărui protecţie să se aşeze.

În prima ediţie, Horia Manolache porneşte în căutarea istoriei profesiunii de medic. În întâlnirea sa cu profesorul Ioan Lascăr, acesta descoperă o nouă realitate despre universul   miraculos al profesiei de medic. Întâlnirile  ulterioare cu preotul Marian Constantinescu, paroh al bisericii Sf. Pantelimon dar şi cu cercetătorul in istoria acestui domeniu Maria Besciu, îl trimit spre un spaţiu deschis sufletului, aflând detalii legate despre Sfinţii Pantelimon, Cosma şi Damian, Astion şi Epictet. Redactor Daniela Ciolan, producator Cristina Andrei

Râdem până la capăt

Din această primăvară, la TVR 2 va începe prima emisiune realizată în totalitate de membrii redacţiei revistei Kamikaze. 

În fiecare sâmbătă, de la 19.30, echipa revistei Kamikaze, în stilul consacrat, vă invită să urmăriţi subiecte la zi, prezentate cu o puternică notă ironică şi parodică. Prezentator va fi Augustin Julea care va aduce tot felul de momente inedite, reportaje din stradă, interviuri, scenete.

O pată specială de culoare va fi domnul Atsushi Oneghi, un tenor japonez stabilit în România. El va face trecerea de la o pastilă la alta cu o tentă personală inimitabilă.

Nu vor lipsi interviurile în exclusivitate în care o personalitate va răspunde la o întrebare pe care nimeni, niciodată, nu i-a mai adresat-o.

Descurcă-te singur! 
EMISIUNE DE SFATURI UTILE PENTRU CASĂ ŞI GRĂDINĂ

În fiecare duminică dimineaţa de la ora 9.00, la TVR 2 puteţi urmări un program dedicat celor care doresc să îşi construiască, să renoveze, să repare sau să îşi amenajeze locuinţa. Emisiunea doreşte să informeze telespectatorii în domenii de larg interes pentru orice om şi pentru familia lui, în probleme legate de casă şi grădină, întreţinere, amenajări, bricolaje, mici reparaţii.

Gazda emisiunii este Gabriel Marţuneac, cel care va călăuzi publicul pe şantiere, în ateliere, în cabinete, în sere sau grădini, în spaţiile în care îşi desfăşoară activitatea specialiştii care pot oferi cele mai competente sfatur. Nu vor lipsi vizitele în magazinele de profil, unde au loc demonstraţii cu executarea unor operaţiuni diverse.

Redactori: Marin Teodora, Dan Mihai Vasiliu, Viorica Vasilache. Producător  Roberto Constantinescu

Hobbyceiuri
În fiecare duminică, de la ora 10.00, emisiunea Hobbyceiuri  se adresează celor care ştiu, vor şi pot să facă ce le place. Este de tip magazin, cu doi prezentatori (Cătălina Filip Coapşi şi directorul de imagine Iulian Ene - ca personaj în prezentare). 

Hobbyceiuri  va cuprinde mai multe reportaje despre oameni şi pasiunile lor, cu informaţii din lumea hobby-ştilor, cu poveşti ale oamenilor simpli care, prin pasiunile lor, şi-au împlinit viaţa.

Prima ediţie va avea ca eroi principali pe Sandra Pralong, cea care are un mare hobby: pictura şi pe nea Nidu, din Stoeneştii de Argeş care are o pasiune mai puţin obişnuită: construieşte traşcalete. Ce sunt ele şi de ce se numesc asa, vom afla chiar de la el. Reporteri: Cătălina Filip Coapsi, Monica Moldoveanu, Manuela Albu, producător : Mirela Gruiţă.

Pe picior mare

În fiecare duminică, de la 19.30, TVR 2 prezintă o emisiune inedită, un ghid de bun gust pentru cei care îşi permit cele mai scumpe produse, servicii şi locaţii, dar nu ştiu cum să aleagă. În acelaşi timp, emisiunea permite publicului larg accesul în sferele exclusiviste ale oamenilor foarte bogaţi, înconjuraţi de bijuterii, iahturi, ceasuri, automobile, cluburi hoteluri şi restaurante de lux, 

Ghidul prin această lume exclusivistă este Radu Rizea, cel care în prima ediţie va avea ca subiecte următoarele rubrici:

· Regele se îmbracă de la Ciucu – un reportaj cu Alexandru Ciucu, croitor de lux, furnizor al Casei Regale

· Anatomia luxului – o analiză de piaţă cu Oliver Petcu, consultant de management pe piaţa luxului

· Istoria luxului – „Little black dress”

Acadeaua

În fiecare duminică noaptea, de la ora 23.00, AG Weinberger aduce muzică live, discuţii pe teme muzicale şi nu numai, informaţii şi detalii inedite din lumea artiştilor autentici.
Invitatul primei ediţii este muzicianul Cyfer, „unul dintre cei mai apreciaţi chitarişti ai scenei Blues Rock din România”, „un maestru al interpretării libere şi al improvizaţiei” (Horia Neagu, Smart FM). 

Surpriza ediţiei va fi Niels Schneker, faţă în faţă cu “chitara electrică” şi fenomenul rock 
Redactor: Ana Maria Mindu, producator: Diana Pascal
